পরিচ্ছন্নতার বিচারে খড়্গপুরের রেল হাসপাতাল বরাবরই এগিয়ে। যুগের সঙ্গে তাল মিলিয়ে গত কয়েকবছর আগে এখানে গড়ে তোলা হয় বায়ো-মেডিক্যাল বর্জ্য ব্যবস্থাপন পদ্ধতি। এ ক্ষেত্রে ইঞ্জেকশনের সিরিঞ্জ, স্যালাইন বোতল, তুলো-ব্যান্ডেজ, মানবীয় টিস্যু-অঙ্গ, স্যানেটারি ন্যাপকিন-সহ নানা বর্জ্য ওয়ার্ডেই পৃথকভাবে সংরক্ষণ করা হচ্ছে। সেগুলি নিয়ে যাওয়া হচ্ছে বায়ো-মেডিক্যাল বর্জ্য জমার ঘরে। হলদিয়ার একটি সংস্থার সঙ্গে হাসপাতালের চুক্তি আছে। ওই সংস্থার লোকেরাই নির্দিষ্ট ঘর থেকে সংগ্রহ করে বায়ো মেডিক্যাল বর্জ্য। রেলের চিফ মেডিক্যাল সুপারিন্টেনডেন্ট অচ্যুতানন্দ মণ্ডল বলেন, “আমাদের সাফাইকর্মীরা সারাক্ষণ নজরদারি চালাচ্ছে। রোগীরা কখনও ভুল করলেও সঙ্গে সঙ্গে তাঁদের সতর্ক করা হচ্ছে। প্রতিটি ওয়ার্ডে আলাদা করে বর্জ্য জমা করার ব্যবস্থা রয়েছে। এভাবেই আমরা হাসপাতাল চত্বর একেবারেই পরিচ্ছন্ন করতে পেরেছি।”